Yokanan mratelakaken bilih Gusti Yesus punika pepadhang kang sejati. Panenenganipun estu kabetaheken dening sedaya manungsa lan ugi pepadhang ingkang langgeng, boten namung kangge sawetawis wekdal kemawon lan ugi pancen dados etuking gesang. Mekaten ugi ing ayat 10 kaserat bilih Gusti Yesus punika ingkang nitahaken jagad. Panenenganipun, inggih ingkang nitahaken jagad punika sampun rawuh ing ndonya. Estunipun punika dados satunggaling kabingahan tumrap manungsa awit sampun karawuhan dening pepadhang ingkang sejati. Panjenenganipun rawuh boten awit dipun undang dening manungsa, nanging awit Panjenenganipun pirsa bilih manungsa tamtu badhe tumpes tanpa pepadhang punika. Gusti Yesus estunipun pirsa bilih sedaya manungsa mbetahaken Panjenenganipun. Ananging boten sedaya manungsa ngraosaken bab punika. Manungsa ingkang boten mangertos bilih mbetahaken pepadhang (Gusti Yesus), tamtu badhe nampik lan dados mengsah. Menawi manungsa memengsahan kaliyan Gusti Yesus, ateges ugi nampik pepadhang, lan punika tegesipun ugi nampik gesangipun. Awit manungsa estunipun saged ngraosaken gesang menawi wonten ing salebeting pepadhang.